Broj: 711-I-283-Pp-31-22/23-06-17

Zagreb, 10. siječnja 2023.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), usastavu Nataše Novaković, kao predsjednice Povjerenstva Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 1. i članka 41. stavka 1. Zakona o sprječavanju sukoba interesa („Narodne novine“, broj 143/21. u daljnjem tekstu: ZSSI/21) te članka 17. Pravilnika o načinu rada i odlučivanja Povjerenstva za odlučivanje o sukobu interesa od 16. listopada 2013.g., **u** **predmetu obveznika Rajka Solara, općinskog načelnika Općine Jalžabet**, na stručnom sastanku održanom 10. siječnja 2023., donosi sljedeći:

**ZAKLJUČAK**

**Postupak za odlučivanje o sukobu interesa protiv obveznika Rajka Solara, općinskog načelnika Općine Jalžabet, neće se pokrenuti, jer se prijava ne ukazuje vjerodostojnom i osnovanom u njezinom sadržaju koji se odnosi na navodna imenovanja njegove supruge na funkciju članice Upravnog vijeća Dječjeg vrtića ,,Potočić“ i sestre na funkciju članice Nadzornog odbora trgovačkog društva Inovativni centar Jalžabet d.o.o., kao i na otkup zemljišta u vlasništvu obveznikova oca i tasta, s obzirom da iz prikupljene dokumentacije proizlazi kada do ovakvih imenovanja i otkupa zemljišta nije došlo.**

Obrazloženje

Dana 19. siječnja 2022. pod brojem 711-U-659-P-31/21-01-3 zaprimljena je anonimna prijava mogućeg sukoba interesa podnesena protiv obveznika Rajka Solara, općinskog načelnika Općine Jalžabet, povodom koje se vodi predmet Pp-31/22.

U navedenoj se prijavi u bitnome navodi da je obveznik Rajko Solar u korist Općine otkupio zemljište od svojeg oca te da nije razvidno je li izrađena procjena vrijednosti navedenog zemljišta. Također se navodi da je obveznik za potrebe Općine kupio auto marke Dacia Duster te da je istodobno pročelnik kupio osobni automobil marke Renault od istog zastupnika vozila, slijedom čega se postavlja upit je li dio vrijednosti automobila kojeg je kupio pročelnik otplaćen kupnjom vozila od strane Općine. Zaključno se iznosi da je obveznik u Upravno vijeće Dječjeg vrtića kojem je Općina osnivač imenovao svoju suprugu.

Nadalje, U Povjerenstvu je dana 25. veljače 2022. pod brojem 711-U-3265-Pp-162/22-01-3 zaprimljena anonimna prijava mogućeg sukoba interesa podnesena protiv navedenog obveznik, povodom koje se vodi predmet Pp-162/22.

U ovoj se prijavi navodi da se ista podnosi iz razloga brojnih sukoba interesa u kojima se našao obveznik Rajka Solar. Ističe se da je ………………, obveznikova sestra njegovom odlukom imenovana za članicu Nadzornog odbora trgovačkog društva Inovativni centar Jalžabet d.o.o., kojem je Općina osnivač, kao i da je obveznik otkupio zemljište u ime Općine od svojega tasta.

Nadalje se u prijavi iznosi da je …………., sin Vlade Tenšića, člana Općinskog vijeća Općine Jalžabet, imenovan za člana Nadzornog odbora istog društva, te da je ……………………., supruga Nikole Vukovića, člana Općinskog vijeća imenovana za članicu Upravnog vijeća Dječjeg vrtića ,,Potočić“, kao i da je …………., kćer Siniše Srečeka, predsjednika Općinskog vijeća Općine Jalžabet, imenovana za članicu Upravnog vijeća Dječjeg vrtića ,,Potočić“.

Povjerenstvo je radi ekonomičnosti postupka zaključkom Broj: 711-I-44-Pp-162/22-06-17 od 9. siječnja 2023. spojilo predmete broj Pp-31/22 i broj Pp-162/22, povodom kojih će se voditi jedan postupak pod brojem Pp-31/22, jer se prijave odnose na istog obveznika i temelje se na sličnom činjeničnom stanju te međusobno povezanim okolnostima.

Sukladno članku 60. ZSSI/21-a postupci započeti prije stupanja na snagu ovoga Zakona dovršit će se prema odredbama Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI/11.).

S obzirom na navedenu zakonsku odredbu, te da je u ovom predmetima Pp-31/22 i Pp-162/22 prijava zaprimljena i spis formiran nakon stupanja ZSSI/21 na snagu 25. prosinca 2021., postupak će se voditi sukladno odredbama ZSSI/21-a primjenom mjerodavnih odredbi tog Zakona, a u odnosu načinjenice i okolnosti koje su predmetom odlučivanjenastale za vrijeme važenja tog Zakona. Navedeni Zakon stupio je na snagu 25. prosinca 2021.

Člankom 3. stavkom 1. podstavkom 34. ZSSI/21-a propisano je da su župani, gradonačelnici, općinski načelnici i njihovi zamjenici obveznici u smislu odredbi navedenoga Zakona, stoga je Rajko Solar povodom obnašanja dužnosti općinskog načelnika Općine Jalžabet dužan pridržavati se odredbi ZSSI/21-a.

U odnosu na navode prijave u predmetu Pp-31/22, uvidom u podatke matičnih knjiga utvrđeno je da je ………………. otac obveznika, dok je uvidom u podatke podnesenog izvješća o imovinskom stanju utvrđeno da je …………… supruga obveznika.

Povjerenstvo je dopisom 711-I-115-Pp-31/22-02-17 od 26. siječnja 2022. u svrhu stjecanja vlastitih saznanja mogućeg sukoba interesa od Općine Jalžabet zatražilo očitovanje na okolnosti je li Općina Jalžabet otkupila zemljište u vlasništvu ………………., ako jest zašto je isto otkupljeno, tko je o tome i u kojem postupku odlučio, je li izrađena procjena vrijednosti zemljišta, tko je i temeljem kojih kriterija odlučio o osobi koja će izradi navedenu procjenu, koliko iznosi cijena po kojoj je zemljište plaćeno, zajedno sa pozivom na dostavu dokumentaciju koja se odnosi na otkup zemljišta, što obuhvaća sve donesene odluke, procjenu vrijednosti te sklopljeni ugovor o otkupu. Istim je dopisom Općina pozvana navesti je li …………………. imenovana u Upravno vijeće dječjeg vrtića kojem je osnivač Općina Jalžabet, ako jest zašto je imenovana, tko je o tome i u kojem postupku odlučio, kao i dostaviti dokumentaciju koja se odnosi na navedeno imenovanje.

Potom je Povjerenstvo dopisom 711-I-2399-Pp-31/22-04-17 od 7. prosinca 2022. od Općine Jalžabet zatražilo očitovanje na okolnosti je li Općina Jalžabet za službene potrebe kupila vozilo marke Dacia Duster, odnosno koristi li Općina isto vozilo temeljem pravnog odnosa leasinga, ako da tko je o tome i u kojem postupku odlučio te koja je vrijednost kupljenog vozila, odnosno ukupna visina obveze leasinga, kao i jesu li prilikom nabave vozila postojala saznanja da bi pročelnik Općine Jalžabet kupio vozilo od istog zastupnika vozila, odnosno da bi u temeljem leasinga koristio vozilo istog davatelja leasinga.

U odnosu na navode prijave u predmetu Pp-162/22, uvidom u podatke matičnih knjiga, utvrđeno je da je ………….. otac ……………., obveznikove supruge, odnosno njegov tast (punac), dok je uvidom u podatke sudskog registra nadležnog Trgovačkog suda u Varaždinu utvrđeno da je Općina Jalžabet jedini osnivač trgovačkog društva Inovativni centar Jalžabet d.o.o.

Povjerenstvo je dopisom Broj: 711-I-1812-Pp-162/22-02-17 od 15. rujna 2022. od trgovačkog društva Inovativni centar Jalžabet d.o.o. zatražilo očitovanje na okolnosti je li ………………….. sestra obveznika Rajka Solara, imenovana članicom Nadzornog odbora trgovačkog društva Inovativni centar Jalžabet d.o.o., ako da kada je imenovana te tko je o tome i u kojem postupku odlučio, zajedno sa pozivom za dostavom dokumentacije koja se odnosi na navedeno imenovanje (prijedlozi, odluke i sl.).

Povjerenstvo je i dopisom Broj: 711-I-1813-Pp-162/22-03-17 od 15. rujna 2022. od Općine Jalžabet zatražilo očitovanje na okolnosti je li Općina Jalžabet otkupila zemljište u vlasništvu …………………, tasta od obveznika Rajka Solara, ako jest zašto je isto otkupljeno, tko je o tome i u kojem postupku odlučio, je li izrađena procjena vrijednosti zemljišta, tko je i temeljem kojih kriterija odlučio o osobi koja će izradi navedenu procjenu, koliko iznosi cijena po kojoj je zemljište plaćeno, zajedno sa pozivom za dostavom dokumentacije koja se odnosi na otkup zemljišta, što obuhvaća sve donesene odluke, procjenu vrijednosti te sklopljeni ugovor o otkupu.

Povodom traženja Povjerenstva od 26. siječnja 2022. Općina Jalžabet očitovala se dopisom, klasa: 023-1-22-1-47, urbroj: 2186-4-22-2 od 2. veljače 2022. u kojem se navodi da Općina Jalžabet nijeotkupila zemljište od ……………….., već da je Općina nakon 3. lipnja 2021., odnosno od dana stupanja Rajka Solara na dužnost općinskog načelnika Općine Jalžabet otkupila dvije parcele, kao i da su svi ugovori javno objavljeni na službenim stranicama Općine Jalžabet, pod stavkom Registar ugovora.

Vezano za imenovanje supruge obveznika u Upravno vijeće dječjeg vrtića, u istom se dopisu ističe da je 2. srpnja 2021. obveznik Rajko Solar donio Odluku o razrješavanju i imenovanju Upravnog vijeća Dječjeg vrtića ,,Potočić“, iz koje je vidljivo kako ……………… nije imenovana u isto Upravno vijeće. Navedena Odluka objavljena u „Službenom vjesniku Varaždinske županije“ br. 61/21. od 19. srpnja 2021. te na internetskoj stranici Općine.

Očitovanju prileže Tablica sklopljenih ugovora o kupoprodaji nekretnina u razdoblju od 3. lipnja 2021. na kojoj je naznačeno da su isti sklopljeni s ……………………………. i ………………….., te Odluka o razrješavanju i imenovanju Upravnog vijeća Dječjeg vrtića ,,Potočić“, donesena od obveznika Rajka Solara 2. srpnja 2021., kojom je imenovano pet članova Upravnog vijeća, među kojima nije ……………….

Povodom traženja Povjerenstva od 7. prosinca 2022. Općina Jalžabet očitovala se dopisom, klasa: 081-02/22-1/01, urbroj: 2186-4-02-1-22-2 od 15. prosinca 2022., u kojem se navodi da je Općina Jalžabet za službene potrebe kupila vozilo marke Dacia, model Duster, te da je za nabavu vozila proveden postupak sukladno Pravilniku o provođenju postupaka jednostavne nabave („Službeni vjesnik Varaždinske županije“. broj 10/17.), Navodi se da se isto vozilo ne koristi temeljem pravnog odnosa leasinga, te da pročelnik Jedinstvenog upravnog odjela Općine Jalžabet nikada nije kupovao, niti uzimao u leasing vozilo od navedenog distributera od kojeg je nabavljeno vozilo za službene potrebe Općine Jalžabet.

Povodom traženja Povjerenstva od 15. rujna 2022., trgovačko društvo Inovativni centar Jalžabet d.o.o. očitovalo se dopisom od 30. rujna 2022., kojeg je potpisao direktor Ivan Špoljarić, u kojem se navodi da …………………… nije članica Nadzornog odbora društva Inovativni centar Jalžabet d.o.o., te da su članovi istog Tomislav Horvat, Patricija Herceg, Roman Tenšić, Anka Križanić, te Marinko Grgić.

Povodom traženja Povjerenstva od 15. rujna 2022. Općina Jalžabet očitovala se dopisom, klasa: 023-1/22-1/272, urbroj: 2186-4-02-1-22-2 od 28. rujna 2022., u kojem se navodi da Općina Jalžabet nije kupila zemljište od ………………, tasta obveznika Rajka Solara, već da je otkupljeno zemljište od …………. Navodi se da prodavatelj nije u rodbinskom odnosu s obveznikom Rajkom Solarom te da je Općinsko vijeće odlučilo o kupnji nekretnine, na sjednici vijeća održanoj 1. veljače 2022., dok je Procjena nekretnine k.č.br. …….., zk.ul ……., k.o.. Jalžabet izrađena od strane ovlaštenog procjenitelja, nakon čega je Procjeniteljsko povjerenstvo Varaždinske županije dalo pozitivno mišljenje na procjenu te je sklopljen Kupoprodajni ugovor posredovanjem odvjetničkog ureda. Zaključno se iznosi da je prijedlog za kupnju iniciran za vrijeme prijašnje vlasti te da je kupnja sada dovršena u potpunosti.

Očitovanju su priloženi Procjembeni elaborat za kupnju navedene nekretnine izrađen od ……………….., stalnog sudskog vještaka za građevinarstvo, mišljenje Procjeniteljskog povjerenstva Varaždinske županije od 17. veljače 2022. da je navedeni Procjembeni elaborat sukladan zakonu, Odluka Općinskog vijeća o kupnji nekretnine od 1. veljače 2022., te Kupoprodajni ugovor od 4. ožujka 2022., kojim je Općina, zastupana po obvezniku Rajku Solaru, općinskom načelniku, kupila zemljište od ………………...

Člankom 2. stavkom 2. ZSSI/21-a propisano je da sukob interesa postoji kada su privatni interesi obveznika u suprotnosti s javnim interesom, a posebice kada privatni interes obveznika može utjecati na njegovu nepristranost u obavljanju javne dužnosti (potencijalni sukob interesa) te kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju javne dužnosti (stvarni sukob interesa).

Sukladno članku 5. stavku 1. točki 3. ZSSI/21-a član obitelji obveznika je bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika, dok su prema točki 7. povezane osobe članovi obitelji obveznika te ostale osobe koje se prema drugim osnovama i okolnostima opravdano mogu smatrati interesno povezanima s obveznikom.

Člankom 7. točkom c) ZSSI/21-a propisano je da je obveznicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Istovjetno je bilo propisano odredbama članka 2., članka 4. stavka 5. i članka 7. točke c) ZSSI/11-a.

Člankom 41. stavkom 1. ZSSI/21-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi ovoga Zakona. Sukladno stavku 3. istog članka Zakona postupak nije dopušteno pokrenuti na temelju anonimne prijave.

Obveznik ne može biti objektivan i nepristran kada bi koristio ovlasti koje imaju kako bi na neku funkciju bila imenovana osoba koja je član njegove obitelji ili kada bi poduzeo radnje otkupa zemljišta u njihovu vlasništvu, odnosno u vlasništvu drugih osoba koje bi se s njime temeljem tazbinskog srodstva mogle smatrati interesno povezanima, jer bi tada na njega utjecali privatni interesi.

Međutim, iz prikupljenih očitovanja i dokumentacije proizlazi da obveznik Rajko Solar nije koristio ove ovlasti kako bi imenovao članove svoje obitelji na funkcije u pravnim osobama kojim je Općina Jalžabet osnivač, jer iz prikupljenih očitovanja i dokumentacije proizlazi da svoju suprugu nije imenovao na funkciju članice Upravnog vijeća Dječjeg vrtića ,,Potočić“, niti da je svoju sestru imenovao na funkciju članice Nadzornog odbora trgovačkog društva Inovativni centar Jalžabet d.o.o., jer navedene osobe niti nisu imenovane na ove funkcije.

Također, iz očitovanja i dokumentacije proizlazi da Općina Jalžabet nije otkupljivala zemljišta u vlasništvu obveznikova oca i tasta, već da je otkupljeno zemljište druge osobe koje ima isto prezime kao otac obveznikove supruge, i to u prema provedenom postupku u okviru kojeg je izvršena procjena vrijednosti nekretnina kada je odluku o kupoprodaji donijelo Općinsko vijeće Općine Jalžabet, za koju iz navoda očitovanja proizlazi da nije obiteljski povezana s obveznikom Rajkom Solarom.

Nadalje, u odnosu na kupnju vozila za potrebe Općine Jalžabet, navodi prijave ne upućuju da bi obveznik istodobno kao fizička osoba kupio vozilo od distributera vozila od kojeg bi vozilo kupila Općina te da bi na taj način za sebe postigao pogodnost, već da je to učinio pročelnik koji nije obveznik ZSSI/21-a, rukovodeći službenik u jedinici lokalne samouprave, za kojeg se ujedno ističe kako nije kupovao, niti uzimao u leasing vozilo od istog distributera od kojeg je nabavljeno vozilo za službene potrebe Općine.

U pogledu navode prijave koje se odnose na imenovanja članova obitelji članova Općinskog vijeća Općine Jalžabet u pravne osobe kojima je Općina Jalžabet osnivač, ističe da navedeni kao članovi predstavničkog tijela jedinice lokalne samouprave nisu obveznici ZSSI/21-a.

Osim toga, ne navodi se bilo kakva vrsta interesne ili druge osobne povezanosti članova Općinskog vijeća, odnosno članova njihovih obitelji s obveznikom Rajkom Solarom, dok okolnost da su članovi ovog predstavničkog tijela ili eventualno članovi iste političke stranke kao i obveznik, ne stvara sama po sebi takvu vrstu bliske povezanosti koja bi upućivala da bi obveznik u ovoj situaciji bio u sukobu interesa, slijedom čega Povjerenstvo navode prijave u tom dijelu nije ispitivalo.

Stoga nisu utvrđene činjenice i okolnosti koje bi upućivale na moguću povredu odredbi ZSSI/11-a, odnosno ZSSI/21-a, te Povjerenstvo ocjenjuje navode prijave neosnovanim i nevjerodostojnima, slijedom čega se postupak protiv obveznika Rajka Solara, općinskog načelnika Općine Jalžabet, neće pokrenuti.

Slijedom svega navedenog, odlučeno je kao u izreci ovog zaključka.

PREDSJEDNICA POVJERENSTVA

Nataša Novaković, dipl.iur.

Dostaviti:

1.Obveznik Rajko Solar, osobnom dostavom

2.Objava na internetskoj stranici po urednoj dostavi obvezniku

4. Pismohrana